Broj: 711-I-1639-P-145-20-03-12

Zagreb, 9. listopada 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **u predmetu dužnosnika Tomislava Tolušića,** **zastupnika u Hrvatskom saboru do 22. srpnja 2020.,** na 101. sjednici, održanoj 9. listopada 2020., donosi sljedeću:

**ODLUKU**

 **Postupak za odlučivanje o sukobu interesa protiv dužnosnika Tomislava Tolušića, zastupnika u Hrvatskom saboru do 22. srpnja 2020., neće se pokrenuti, s obzirom da okolnosti navodnog utjecaja dužnosnika na osobni projekt podnositelja prijave, vezano za mjere ruralnog razvoja, ne upućuju na moguću povredu odredbi ZSS-a počinjenu od strane dužnosnika.**

Obrazloženje

Povjerenstvo je 29. ožujka 2019. zaprimilo anonimnu prijavu mogućeg sukoba interesa podnesenu protiv dužnosnika Tomislava Tolušića, zastupnika u Hrvatskom saboru do 22. srpnja 2020., koja je zaprimljena u knjizi ulazne pošte Povjerenstva pod brojem: 711-U-2051-P-145/20-01-5, povodom koje se vodi predmet broj P-145/20.

Sadržaj prijave u bitnom se sastoji od navoda kako se podnositeljica prijave javila na natječaj za dodjelu mjera ruralnog razvoja, na što je navodno utjecao dužnosnik Tomislav Tolušić prijeteći podnositeljici i njezinom suprugu, što je prouzrokovalo dobrovoljno odustajanje podnositeljice od prijave na navedeni natječaj za dodjelu mjera.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 4. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona. Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, stoga je i dužnosnik Tomislav Tolušić povodom obnašanja dužnosti zastupnika u Hrvatskom saboru, ali i povodom obnašanja dužnosti potpredsjednika Vlade Republike Hrvatske i ministra poljoprivrede, sukladno članku 3. stavku 1. podstavku 4. ZSSI-a, obvezan postupati sukladno odredbama ZSSI-a.

Uvidom u Registar dužnosnika utvrđeno je da je Tomislav Tolušić od 25. svibnja 2018. do 19. srpnja 2019. obnašao dužnost potpredsjednika Vlade Republike Hrvatske, dok je od 27. srpnja 2019. do 22. srpnja 2020. obnašao dužnost zastupnika u Hrvatskom saboru.

 S obzirom da je zaprimljena prijava neodređena te iz iste ne proizlazi kojim postupanjem ili propustom dužnosnika je došlo do moguće povrede neke od odredbi ZSSI-a, Povjerenstvo je 31. srpnja 2020., u svrhu postupanja po zaprimljenoj prijavi, a kako bi se utvrdilo postoje li okolnosti koje upućuju na moguću povredu odredbi ZSSI-a počinjenu od prijavljenog dužnosnika, od podnositelja zatražilo da prijavu dopuni i specificira na način da navede zbog kojih okolnosti prijavljuje navedenog dužnosnika te na koji način su te okolnosti povezane s obnašanjem dužnosti zastupnika u Hrvatskom saboru, s obzirom da to trenutno iz zaprimljene prijave nije moguće utvrditi. Podnositeljk do donošenja predmetne Odluke nije dostavila očitovanje.

Slijedom svega navedenog, s obzirom da okolnosti navodnog utjecaja dužnosnika na osobni projekt podnositelja prijave ne upućuju na moguću povredu odredbi ZSS-a, Povjerenstvo je donijelo odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Tomislav Tolušić, elektronička dostava
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana